Document ID: 32014R0205

KOMMISSIONENS GENNEMFØRELSESFORORDNING (EU) Nr. 205/2014
af 4. marts 2014
om ensartede betingelser for gennemførelsen af Europa-Parlamentets og Rådets forordning (EU) nr. 1260/2013 om europæiske demografiske statistikker for så vidt angår opdelinger af data, frister og datarevisioner
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1260/2013 af 20. november 2013 om europæiske demografiske statistikker (1), særlig artikel 3, stk. 4, og
ud fra følgende betragtninger:
(1)
Ved forordning (EU) nr. 1260/2013 fastlægges der en fælles retlig ramme for udvikling, udarbejdelse og formidling af europæiske statistikker om befolkning og vitale hændelser.
(2)
For at sikre, at de data om befolkning og om vitale hændelser, som medlemsstaterne leverer i overensstemmelse med forordning (EU) nr. 1260/2013, er af høj kvalitet, sammenlignelige og overensstemmende, og for at give mulighed for, at der kan udarbejdes pålidelige EU-dækkende oversigter, bør dataene opdeles.
(3)
Data, der leveres til Kommissionen, bør derfor være opdelt på regionale enheder i overensstemmelse med Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS) (2).
(4)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
Genstand
Ved denne forordning fastlægges der ensartede betingelser for opdelinger af data som foreskrevet i forordning (EU) nr. 1260/2013 samt for frister og for revisioner af disse data.
Artikel 2
Definitioner
Definitionerne i forordning (EU) nr. 1260/2013 finder anvendelse. I denne forordning forstås desuden ved:
a) »alder«: på en given dato (enten referencetidspunktet eller datoen for hændelsen), tidsrummet mellem fødselsdatoen og den givne dato, udtrykt i hele år
b) »fødeland«: for en person, det land, hvor personens moder havde sin sædvanlige bopæl (inden for de nugældende grænser, hvis oplysningerne er tilgængelige) på fødselstidspunktet, eller, hvis dette ikke er oplyst, det land (inden for de nugældende grænser, hvis oplysningerne er tilgængelige), hvor fødslen fandt sted
c) »moderens fødeland«: moderens »fødeland«
d) »statsborgerskab«: det særlige retlige bånd, der er mellem en person og hans eller hendes stat, og som er erhvervet ved fødsel eller naturalisation, ved erklæring, valg, ægteskab eller ad anden vej i henhold til national ret
e) »placering i fødselsrækkefølge«: den registrerede levende fødsels nummerorden i forhold til alle moderens tidligere levende fødsler
f) »hændelsesmåned«: kalendermåneden for hændelsen
g) »fødselsår«: kalenderåret for fødslen
h) »medlemsstat«: et land, der er medlem af Den Europæiske Union ved udløbet af referenceåret.
Artikel 3
Opdelinger og statistiske tabeller
Opdelingerne af de data, der skal leveres til Kommissionen (Eurostat) i henhold til forordning (EU) nr. 1260/2013, er angivet i bilag I.
De statistiske tabeller, der skal leveres til Kommissionen (Eurostat), er angivet i bilag II.
Artikel 4
Frister
1. Hvert år leverer medlemsstaterne foreløbige data til Kommissionen (Eurostat) om den samlede befolkning, det samlede antal levende fødsler og det samlede antal dødsfald på nationalt plan, jf. bilag II, punkt 1, inden seks måneder efter udløbet af referenceåret.
2. Hvert år leverer medlemsstaterne data på nationalt og regionalt plan til Kommissionen (Eurostat), jf. bilag II, punkt 2, og dermed forbundne standardreferencemetadata (i overensstemmelse med den definition af metadatastruktur, der er fastlagt for metadatastrukturen Euro SDMX) for referenceåret inden 12 måneder efter udløbet af referenceåret.
3. Hvert år leverer medlemsstaterne foreløbige månedlige data til Kommissionen (Eurostat) om det samlede antal levende fødsler og det samlede antal dødsfald, jf. bilag II, punkt 3, der hver især dækker mindst de første seks måneder af referenceåret, senest den 30. november i det samme referenceår.
Artikel 5
Datarevisioner
1. Medlemsstaterne underretter Kommissionen (Eurostat) om enhver planlagt revision af de data, der er leveret i henhold til artikel 4, stk. 2, senest en uge inden offentliggørelsen af de reviderede data i den pågældende medlemsstat.
2. Medlemsstaterne leverer alle reviderede data til Kommissionen (Eurostat) senest en uge efter offentliggørelsen af disse data.
3. Medlemsstaterne sikrer, at alle reviderede data leveret til Kommissionen (Eurostat) er overensstemmende med hele datasættet, jf. artikel 4, stk. 2.
Artikel 6
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. marts 2014.

Labels: 12
0
18
19